Jurinová, Erika, poslankyňa NR SR (2016-12-07):
Vážený pán predsedajúci, kolegyne, kolegovia, dovoľte mi predstaviť návrh zákona, ktorý sa týka zmeny v udeľovaní rodičovského príspevku. Teraz v úvodnom slove si dovolím teda citovať z dôvodovej správy a potom v rozprave by som možnože vysvetlila bližší zámer. Každému je jasné, že demografická krivka na Slovensku upadá a štatisticky na 100 detí pripadá 88 dôchodcov. Často rozhodujúcim faktorom, či mať ďalšie dieťa, alebo nie, sú najmä ekonomické možnosti tej-ktorej rodiny. Starostlivosť o viaceré po sebe narodené deti je bezpochyby finančne náročná. A pre ženu, ktorá chce mať deti, ale súčasne nechce stratiť kontakt so zamestnaním, sa javí ako ideálne riešenie porodiť viac detí v krátkom čase. Dochádza teda k tzv. reťazovým pôrodom, keď žena porodí druhé dieťa skôr, ako staršie dieťa dovŕši tri roky, resp. šesť rokov v špecifických prípadoch. Podľa súčasnej právnej úpravy však táto matka má nárok na jeden rodičovský príspevok. Je to definované ako náhrada mzdy, takže je samozrejmé, že existuje nárok na jeden rodičovský príspevok. Výška rodičovského príspevku je nateraz 203,2 eur. Podľa Správy o sociálnej situácii obyvateľov Slovenskej republiky za rok 2015, ktorú predložilo ministerstvo práce, sociálnych vecí a rodiny, bol v roku 2015 rodičovský príspevok poskytnutý priemerne 142 391 poberateľom mesačne, mohli by sme povedať, akoby 142-tisíc rodinám. Mám tu aj novší údaj z roku 2016, ktorý sme si našli na stránke ministerstva, a ten hovorí o tom, že v súčasnosti je poberateľom rodičovského príspevku 139 344 rodín alebo rodičov. Ak by sme to porovnali s rokom 2014, už v roku 2015 ide o pokles poberateľov a v tomto trende pokračujeme aj tento rok. Hlavným zámerom návrhu zákona je priznať nárok na zvýšený rodičovský príspevok, ak oprávnená osoba zabezpečuje starostlivosť o dve a viac detí do troch rokov, resp. šesť rokov veku v špecifických prípadoch. Tieto špecifické prípady sú charakterizované ako starostlivosť o dieťa s ťažkým zdravotným postihnutím alebo so zdravotným znevýhodnením. V našom návrhu navrhujeme, aby sa rodičovský príspevok v takomto prípade, teda v prípade, že sa matka stará o viac ako jedno dieťa do troch rokov, neznásoboval, ale zvyšoval rovnako, ako sa už v súčasnosti zvyšuje u súčasne narodených detí. Tým sa myslia dvojičky a trojičky. To znamená, a to chcem podčiarknuť, že v súčasnosti už existuje mechanizmus, kedy nehovoríme, že dávame viac alebo že dávame rodičovský príspevok na dve narodené deti súčasne, ale len zvyšujeme rodičovský, jeden rodičovský príspevok pri dvojičkách a trojičkách o 25 %. Podobne je to pri trojičkách o 50 %. Takže našou snahou je rozšíriť okruh, okruh tých, okruh tých alebo skupiny, ktorí poberajú, ktorí by mali šancu poberať zvýšený rodičovský príspevok, aj o rodičov, ktorí majú reťazovo porodené deti do troch rokov a starajú sa naraz o viac ako jedno dieťa. V tom prípade, ak by sa starali o dve deti, by išlo o sumu 254 eur, ak by sa starali o tri deti, poberali by sumu 340,8 eur namiesto 203. Viete, že pre mladých rodičov je každá, každá koruna, každé euro dobré, a verím, že aj takýmto možno predsa len nie adekvátnym zvýšením, ale predsa len zvýšením o 50 alebo o 100 euro sa rodine pomôže. Základná výška rodičovského príspevku je priamo závislá od sumy životného minima, a keďže životné minimum sa od roku 2014 nezmenilo, od roku 2014 sa nezmenila ani výška rodičovského príspevku. Pri predkladaní návrhu zákona sa vychádza z predpokladu, že štát má prijímať také opatrenia, ktoré pomôžu mladým rodinám v rozhodovaní sa o prijatí ďalšieho dieťaťa v rodine. Predkladaný návrh zákona má negatívny vplyv na rozpočet verejnej správy. Nemá však vplyv na podnikateľské prostredie, na životné prostredie ani na informatizáciu spoločnosti, avšak má pozitívny vplyv na hospodárenie obyvateľstva a sociálny stav obyvateľstva. Návrh zákona je v súlade s Ústavou Slovenskej republiky a ústavnými zákonmi a ostatnými všeobecne záväznými predpismi. Toľko k predstaveniu zákona a žiadam to ctené publikum o podporu nášho navrhnutého zákona a zároveň oznamujem, že sa hlásim do rozpravy.